Familien Bertelsen fra Fjerritslev har ændret rutiner, skiftes til at holde vagt om natten og har installeret ekstra kameraer rundt om deres stråtækte hus for at forebygge brand.

Familien Bertelsen fra Fjerritslev skiftes til at have brandvagten om natten, og børnene er flyttet fra værelserne på førstesalen til stueetagen – for at kunne komme hurtigt ud, hvis det frygtede skulle ske: at ildspåsætteren i området skulle slå til netop mod deres hus. Det er weekendens brand bare få hundrede meter fra familiens hus i Fjerritslev, hvor en 89-årig kvinde nær var brændt inde, og endnu en brand meget tæt på, der gør, at familien nu har ændret rutiner og tage ekstra forholdsregler. - Det rykker tættere på. Nu kan faktisk ikke rykke tættere på, siger Jette Bertelsen. Mange af de brande, der har hærget området den seneste tid, er gået ud over stråtækte huse – og netop det bekymrer ekstra meget familien Bertelsen. For de bor nemlig selv i et stråtækt hus. - Det har ikke været sjovt for os, for vi har også stråtag på, siger Jette Bertelsen. Familien har derfor klare procedure for nærmeste hele døgnet, og der er installeret kameraer flere steder rundt om huset. - Vi sidder halvvejs vågne om natten, og vi kan holde til det i en periode, så vi håber politiet meget snart får fat på den eller dem, der står bag brandene, siger Jette Bertelsen.